**Татар Димскәе авыл җирлеге Советының**

**2015 нче елга отчет доклады.**

**Хөрмәтле \_\_\_\_\_\_\_\_\_\_\_\_\_\_\_\_\_\_\_\_\_\_\_!**

**Хөрмәтле халык депутатлары!**

**Хөрмәтле авылдашлар,**

Сезне Татар Димскәе авыл җирлегенең 2015 хезмәт елындагы эшчәнлегенә анализ ясап таныштырып үтәсем килә. Җирле үзидарә Советы үзенең эшен Россия Федерациясенең №131 нче “Жирле үзидарәләр оештыруның гомуми принциплары”, Татар Димскәе авылы җирлеге Уставы нигезендә алып бара. Социаль–көнкүреш проблемаларын, экономик яктан туган сорауларны тормышка ашыру, тирә-якны яшелләндерү, сәламәтләндерү, өмәләр һәм бәйрәмнәрне оешкан төстә уздыру – болар барысы да авыл җирлеге Советы аша уза. Авыл җирлеге Советында бүгенге көндә халык сайлап куйган 7 депутат эшли. Болар: Фахриев Шамил Адисунович, Манасыпов Ринат Рифкатович, Галлямов Ринат Канафиевич, Султанов Мирзанур Муллагабитович, Мухамадиев Марат Фаузянович, Зайров Марсель Азатович һәм Калимуллин Айрат Әсхәтович.

2015 елда Татар Димскәе җирлеге Советы барлыгы 13 сессия, халык җыеннары уздырды. Сессияләрдә:

* бюджет үтәлеше, үзгәрешләр, алдагы елга бюджет кабул итү;
* төрле положениеләр,
* Уставка үзгәрешләр кертү;
* җир һәм милек өчен салымнар карарлары кабул итү кебек сораулар каралды.

Татар Димскәе авыл җирлеге 4 авылны берләштерә: Татар Димскәе, Райлан, Суык-Чишмә һәм Сула авыллары. **Барлыгы 263 хуҗалык, пропискада 782 кеше**. Авыл җирлегендә һәрдаим 560-лап кына кеше яши, яртысы **өлкән яшьтәгеләр.**

Хезмәт яшендәге 400 кешенең 25-се студент, Россия Армиясе хезмәтендә - 1 егет, Димскәй авыл җирлегендә 60 кеше эшли, 24-е эшсез, калган 290-ы Бөгелмә шәһәре һәм районында яки аннан да читтәрәк эшли. **2015 елда 14 бала туды, 15 кеше вафат булды.**

Хуҗалыкларда барлыгы **99 баш эре мөгезле терлек**, шуларның **45 башы - савым сыеры**; **257 баш сарык-кәҗә, 2 баш** **ат асрала**

Елдан-ел хуҗалыкларда мал саны кими. Мал саны кимүенең төп сәбәпләре:

1) авылның картаюы,

2) яшьләрнең яхшы хезмәт хакы түли торган оешмаларда эшләве һәм аларның сыерга, ит-сөткә ихтыяҗлары булмау;

3) авылда эшләүчеләр өчен фуражның бәясе бик кыйммәт булу белән аңлатыла.

Елга ике тапкыр ветеринарлар тарафыннан эре мөгезле терлекләрдән кан алу һәм кайбер төр чирләргә вакцинация ясау оештырылды.

Сыерларның баш санын саклап калу өчен узган елда да, Татарстан Республикасы министрлар кабинеты карары нигезендә, һәр савым сыерына 3000 сум, савым кәҗәсенә 1000 сум исәбеннән субсидия бирелде, безнең хуҗалыкларга бу ярдәмнең тулаем күләме 162 мең сум булды.

Шулай ук Татарстан Республикасы министрлар кабинеты 2015 елда, күп мал тотып, савым сыерларын арттыру максатыннан мини-ферма төзүче шәхси хуҗалыкларга ярдәм итеп, төзелешкә киткән чыгымнарга 200 мең сум субсидия бирүне карады. Бу карар нигезендә безнең авылдаш Сатторов Яндашның шәхси хуҗалыгы әлеге субсидияне алды.

Эшмәкәр Галлямова Эльвира Варгасовна үзенең фермасында эре мөгезле терлек санын 50 башка җиткерде, шуның 20-е савым сыерлары. Ул узган ел Татарстан Республикасы программасы нигезендә Балтачтан 10 баш голштин нәселле таналар алып кайтты. Әлеге хуҗалыктан хөкүмәткә 4100 кг ит, 55 тонна сөт тапшырылды.

Кирдина Татьяна Михайловна оештырган 100 башка каралган фермада эре мөгезле терлек тота, ел саен 400-ләп баш каз, тавык асрала. Узган ел хәкүмәткә 9 мең тоннадан артык ит тапшырган.

Безнең авыл җирлегендә 2621,6 гектар пай җире һәм 1142,6 гектар дәүләт чәчү җирләре бар. Пай җирләрендә ООО “Агропродукт” оешмасы, дәүләт карамагындагы җирләрдә “Тат Агро” җәмгыяте эшләде. Агропродукт килешү нигезендә 1 пай җире өчен 3000 сум күләмендә акчалата хисап ясады. Кулга 2580 сум алынды, чөнки Сбербанк “за услуги” дип 1% - 30 сум тотып калды, 390 сум салым инспекциясенә күчерелде. Россия Федерациясе Салым Кодексының 210 статьясы нигезендә керемнән 13% НДФЛ – налог на доходы от физических лиц- тотыла. Пайчы шунлыктан 3000 сум урынына 420 сумга кимрәк акча алды. Җәй айларында почта аша килгән квитанцияләр белән җир өчен булган салымны (ул 457 сум тәшкил итә) һәркем үзе түләде.

Татар Димскәе авыл җирлегендә сөт җыю белән шәхси эшмәкәр Гиниятуллин Илдус һәм аның улы Рушан шөгельләнә. Узган елда халыктан барлыгы 221,8 тонна сөт җыелып, сөт салучыларга 2 млн 506 мең сум акча кайтарып тапшырылган. Январь аенда сөтнең бер литры 16 сум 50 тиен.

**Гражданнарның мөрәҗәгатьләре**

Гражданнарның мөрәҗәгатьләре белән эшләү авыл җирлеге Советының мөһим конституцион хокук бурычларын башкару булып тора.

Налогларга, пай җирләренә кагылышлы, чүп түгү, ут янмау кебек сораулар гел булып торды.

115 кеше пропискага керү яки төшү, Россия гражданлыгы алу яки төрле сәбәпләр белән паспорт алыштыру проблемалары белән килде.

26 кешегә нотариаль хезмәт күрсәтелде.

Ел дәвамында муниципаль хезмәт буларак халыкка

69 данә - гаилә исәбе турында белешмә,

47 данә - хуҗалык кенәгәсеннән күчермә,

84 данә - төрле юнәлештәге белешмә язып бирелгән.

**Татар Димскәе авыл җирлеге башкарма комитетының еллык бюджеты**

|  |  |
| --- | --- |
| **2015 елга расланган бюджет күләме : 3 440455,00 сум (3 млн 440 мең 455 сум)** | |
| **ЧЫГЫМ** | күләме (сумнарда) |
| барлыгы | **3 млн.440 мең 455 сум** |
| **СОВЕТ** | 532326=00 |
| хезмәт хакы | 407647-00 |
| салымнар | 124679-00 |
|  |  |
| **БАШКАРМА КОМИТЕТ** | 2 908 129-00 |
| урам утына | 424244-00 |
| урам утына техник хезмәт курсәтү | 84422-00 |
| хезмәт хакы | 514104-00 |
| салымнар | 155369-00 |
| килешү нигезендәге х/хакы техничка, юл буен чабу | 55924-00 |
| торак арендасы өчен түләү | 15924-00 |
| межбюджетный трансферт образованиега | 578210-00 |
| машинага техник карау үткәрү һәм запчастьләр алу, страховка, мед.каралуга | 75342-00 |
| бензинга | 50000-00 |
| полиция йортына | 400000-00 |
| экология, транспорт, милек өчен салымнар | 19544-00 |
| кар чистартуга (январь,февраль,март, 2015 елның декабрь айлары кереп) | 95325-00 |
| зиратларга коймалар алырга | 13750-00 |
| 9 май бәйрәмендә, өлкәннәр көнендә чәй эчерү | 58185-00 |
| бәйрәмнәргә (9 май,Сабан туй) | 24000-00 |
| канцелярия,хоз товарлары,картридж ремотлау | 51160-00 |
| сессия карарларын район газетасында игълан итү | 12012-00 |
| бензопила, мебель алырга | 84158-00 |
| саклау сигнализациясе | 28100-00 |
| полиция йорты салыначак жирне межалауга түләү | 36619-00 |
| военкомат эшләре | 82200-00 |
| ЗАГС буенча | 2130-00 |

**КЕРЕМ**

|  |  |  |
| --- | --- | --- |
|  | **план** | **үтәлеш** |
| **НДФЛ** | **22 000-00** | **27 229-00** |
| **җир салымы** | **1 985000-00** | **3 161 908-00** |
| **милек салымы** | **116 000-00** | **125287-00** |
| **нотариаль хезмәт күрсәтүгә дәүләт салымы** |  | **4600-00** |

**Татар Димскәе авыл җирлегендә 9 сыйныфлы мәктәп белем биреп уңышлы эшләп килә.**

**Мәктәп бинасында “Умырзая” балалар бакчасы да урнашкан.**

**Медицина.**

Безнең авыл җирлегендә авыруларга югары квалификацияле фельдшер Солтанова Гөлзәрә Индүс кызы зур хезмәт күрсәтә. Ашыгыч ярдәм, төрле прививкалар, процедуралар ясала, чакырулар буенча өйләргә йөри, уколлар ясый.

**Сәүдә эше.**

Бүгенге көндә халыкка Нур һәм Дим кибете хезмәт күрсәтә. Икесе дә – шәхси кибетләр. Алар халыкны көндәлек кирәк булган товарлар белән тәэмин итеп торалар, азык-төлек һәрвакыт сыйфатлы, ассортимент бик бай, бәяләре кулай. Халык бик теләп йөри. Аларга рәхмәт сүзе әйтәсе килә, хезмәт күрсәтеп, авылдагы 8 кешене эшле иткән өчен. Райлан белән Суык-Чишмәгә атнага бер тапкыр Бөгелмәдән автолавка килә.

**Элемтә бүлеге**

Татарстан Почтасының Димскәй элемтә бүлегендә җәйге айларда җитәкче һәм почтальоннар булмау сәбәпле уңайсызлыклар булган иде. Бүгенге көндә почта эшләре җайланды, газет-журналлар, пенсияләр, түләүләр таратыла.

**Мәчет**

Авылга килеп керүгә, безне мәчетебез каршы ала. Бүгенге көндә мәчет матур гына үз эшен башкара. Барлык дини бәйрәмнәр зурлап уздырыла, халык та елдан-ел дингә күбрәк тартыла. Имам-хатыйп Яндаш хәзрәт гозер белән килгән һәр мөселманга тиешле хезмәтен күрсәтә. Мәчеткә кергән сәдакалар ай саен коммуналь хезмәтләргә – ут, газ, су өчен- түләүгә тотыла. Мәчетне тоту, Имам-хатыйпка, мәчет караучыларга хезмәт хакы түләү бер кайда да каралмаган. Мәчетебез гел шулай нурлы, азанлы булсын, әби-бабайлар гына түгел, яшьләр дә теләп йөрсен, балалар иманлы булып үссеннәр.

**Мәдәният**

Мәдәният йорты хезмәткәрләре халыкка төрле чаралар, кичәләр үткәрәләр. Аларга беренче чиратта мәктәп укучылары ярдәм итә. 9 май, Сабан-Туй, Өлкәннәр көне, Яңа ел бәйрәмнәрен оештыру, концерт, театрларны күңелле итеп уздыру да алар өстендә.

Клуб бинасы 1962 елда төзелеп, аңа бер тапкыр да капиталь ремонт ясалмаган. Кичекмәстән бинаның тышкы стенасы һәм китапханә белән авыл Советы урнашкан пристрой түбәләрен ремонтлау зарур, фойеда космитик ремонт ясау кирәк.

**Китапханә**

Мәдәният йорты бинасына урнашкан авыл китапханәсе китап сөючеләр өчен бердәбер якты, җылы учак. Укыган кешегә татар һәм рус телләрендә китаплар да, газета-журналлар да җитәрлек, күп төрле. Китапханәче Камалиева Зелера Өлфәт кызы һәр авылдашны, телевизор яки компьютердан аерылып, урамнан саф һавада китапханәгә килеп, газета-журналлар карап, китап алып аралашып китүгә чакыра.

Узган ел февраль аенда, Нур кибете хуҗасы Галлямова Эльвира инициативасы һәм финанс ярдәме белән, Ватанны саклаучылар көненә багышлап, «Веселые старты» исемле чаңгы ярышлары уздырылды. Балаларга да, олыларга да бик ошады бу ярышлар. Чаңгы ярышларын быел да уздырырга дип торабыз. Спонсорлар булса, зуррак масштабта уздырыр идек.

**Участковый йорты**

Татарстан Республикасының программаларның берсе нигезендә узган ел заман таләпләренә туры килерлек участок уполномоченныйларына эш һәм тору урыны булган комплекс төзелде. Безнең участковый итеп Валиев Айрат Баязитович билгеләнде.

Бүгенге көндә бу бинаны документлаштыру эшләре алып барыла. Документлаштыру юлында безнең төп проблема акчага терәлеп кала, чөнки бюджетта шушы максатка каралган акча юк. Шуңа карамастан да ел буена җыелып килгән 40 мең сумны БТИ хезмәтенә тоттык. Югыйсә бу акчаны башка тарафка: тагын бер пожарный гидрант куярга, зиратларга чүп контейнерлары алырга дип әзерләп торган идек.

**Водоканал**

Авыл Әтәч чишмәсеннән аккан су белән тәэмин ителә. Аңарга су башнясы да, насос та кулланылмый, шулай да без су белән кулланган өчен, Татарстан Республикасының башка барлык авыл-шәһәрләренә каралган тариф белән, ООО “Бугульма-Водоканал” оешмасына акча түлибез. Моның өчен уфтанмыйк, чөнки авылга килә торган су торбалары 70-нче елларда колхоз тарафыннан салынган булып, алар хәзер искергән, әйләнгән саен әле монда, әле тегендә тишелеп, порыв ясала. Водокал хезмәткәрләре килеп эшләп китә. Вакытында су белән тәэмин итү системасы аларга тапшырылмаган булса, хәзер нишләр идек? Декабрь аеннан безнең авыл су челтәрләрен Шамсуллин Марат карап тора. Коммуналь хезмәтләргә түләү гел артып тора, шуңа кем әле куймаган, суга счетчиклар куегыз. 20 гаиләнең меңләгән бурычы бар, аларның эшләре судта.

**Куркынычсызлыкны тәэмин итү**

Гражданнарыбызның куркынычсызлыгыгын тәэмин итү авыл җирлегенең һәм хокук саклау органнары эшчәнлегенең мөһим юнәлешләренең берсе санала.

Халык һәм халык хуҗалыгы объектларының янгын куркынычсызлыгын тәэмин итү зур әһәмияткә ия. Бүгенге көндә авыл җирлегендә янгын сүндерү машинасы, мотопомпа, гадәттән тыш хәл килеп чыкканда тавыш бирү җайланмасы бар. Ләкин бу техника белән эшләү өчен штат та юк, акча да каралмаган. Шуңа да карамастан безнең пожар машинасы җылы гаражда тора. Машина авылдашлар булышлыгы белән ремонтланып, рәткә салынды. Су тутырылган, бензин салынган хәлдә әзер тора.

2015 елда гадәттәгечә яздан көзгә кадәр өмәләр уздырылды. Ләкин өмәләрдә катнашучылар саны елдан-ел кими.

Авыл халкы өчен иң мөһим эшләрнең берсе – зиратларны тәртиптә тоту. Узган ел Димскәй зиратында 270 метр, Райлан зиратында 21 метр койма алыштырылды. Димскәй авылы зираты коймалары буялып бетте, тәртипкә салынды. Авылдашлар ярдәмендә Димскәй зираты тирәли агачлар кисү, аларны читкә түгү эшләре башланды. Бу эшкә КФХ Галлямова үзенең техникасы белән зур ярдәм күрсәтә.

Суык-Чишмә авылында урам утларына ремонт, ревизия ясалды, фото элементлар куелды.

Депутатлар булышлыгы белән декабрь азагында Димскәй авылында урам утларының линияләрен төзекләндереп счетчик куелды. Аларга Калинин, Гафиатуллин, Җәлил һәм Совет урамының күпердән өске ягы керә. Бу эш бюджетка экономия булсын өчен эшләнелде, чөнки ай саен урам утлары өчен 50 мең сум тирәсе түләнелә.

2015 ел апрель-май айларында Бөек Ватан сугышында җиңүнең 70 еллыгы зурлап уздырылды. Көзен өлкәннәр көне уңаеннан клубта өлкәннәргә чәй табыны әзерләп матур бәйрәм уздырдык. Мөмкинлеге һәм нияте булган депутатлар: Манасыпов, Мухамадиев, Галлямов, Калимуллин, Зайровлар үз хисабыннан олыларга азык-төлек наборлары өләште.

2015 нче елның 13 нче сентябрендә Татарстан Республикасы Презеденты һәм җирле Советларга депутатлар сайлаулары уздырдык. Быел көзен тагын сайлаулар булачак.

**Быел 2016 елда эшләнәсе эшләр:**

1. **Клубны ремонтлау.**
2. **Урам утларының линияләрен төзекләндереп, хисаплау приборларына тоташтыру.**
3. **Юл буйларына агачлар утырту.**
4. **Район администрациясе ярдәмендә кулланылмаучы ташландык карьерларны рекультивацияләү.**
5. **Бөек Ватан сугышында һәлак булган авылдашларыбыз хөрмәтенә куелган обелискның нигезен ныгыту.**
6. **Димскәй авылы зиратындагы эш кораллары саклау өчен куелган будканы алыштыру.**

Бүгенгесе көндә авылыбыз шәһәрдән 25 чакрым ераклыкта урнашкан булса да авылдан шәһәргә чаклы яхшы асфальт юл. Өйләребезгә ут, газ, су кергән. Урамнарда багана башларында утлар яна, юллар чистартылган, пенсияләрне өйгә китереп бирәләр, эшсезләргә күпләп мал үрчетергә мөмкинлек бирелә, илебез тыныч. 2016 ел да һәр гаиләгә сәламәтлек, бәхет-шатлык, зур уңышлар, тынычлык, муллык, бәрәкәт алып килсен. Авыл Советы кулдан килгәнчә ярдәм итәргә тырышыр.

Игътибарыгыз өчен зур рәхмәт.

**КАРАР**

Татар Димскәе җирле үзидәрә башлыгының 2015 елда социаль-икътисадый үсеше буенча хисабын тыңлап фикер алышкач,

**Татар Димскәе авыл җирлеге Советы карар кылды:**

1.Татар Димскәе җирлеге үзидәрә башлыгының 2015 елда социаль-иктисадый үсеш буенча җиткергән хисабын игътибарга алырга.

2.Атна дәвамында сессия барышында әйтелгән искәрмә һәм тәкъдимнәрне бетерүне планга кертергә һәм аны авыл Советына йөкләргә.